ՀԻՄՆԱՎՈՐՈՒՄ

	Իրավական ակտի ընդունման անհրաժեշտությունը. 
Նախագծով առաջարկվում է հաստատել Հայաստանի Հանրապետության Գեղարքունիքի մարզի Վարդենիս համայնքում կրթահամալիրի կառուցման և հետագա պահպանման համար Ամերիկայի Հայ Ավետարանչական ընկերակցության Հայաստանի մասնաճյուղի հետ համատեղ ծրագիրը, որը միտված է հասանելի, արդիական և մրցունակ կրթական համակարգի ստեղծմանը: Ծրագրի արդյունավետ իրականացումը կարող է խթան հանդիսանալ մասնավոր հատվածի հետ կրթության ոլորտում նոր ծրագրերի, մասնավորապես՝ նոր կրթական կառույցների ձևավորման և դրանց շահագործման արդյունավետ իրականացման համար։

Ընթացիկ իրավիճակը և խնդիրները.
Ներկայումս ՀՀ Գեղարքունիքի մարզի Վարդենիս համայնքում գործում է 3 հիմնական և 1 ավագ դպրոց, որտեղ սովորում է ավելի քան 1500 աշակերտ (հիմնական դպրոցներից 2-ում առկա են նախակրթարաններ մոտ 50 սանով): Հարկ է նշել, որ Հայաստանի Հանրապետության կառավարության «Մինչև 2026 թվականը կառուցվող, հիմնանորոգվող կամ վերակառուցվող 300 դպրոցներ»-ի ծրագրում ընդգրկված են Գեղարքունիքի մարզի Վարդենիս բնակավայրի Հ. Համբարձումյանի անվան ավագ դպրոցի և թիվ 3 հիմնական դպրոցի կառուցման աշխատանքները, որոնցում ներկայումս սովորում է շուրջ 700 երեխա: Ներկայումս նախատեսված է երկու առանձին հաստատությունների կառուցում, ինչը ծախսարդյունավետության և կրթության շարունակականության տեսանկյունից պակաս նպատակահարմար է, քան մեկ միասնական հաստատության կառուցումը, որում ընդգրկված կլինեն կրթության բոլոր մակարդակները: Միաժամանակ, Վարդենիսում կրթահամալիրի կառուցման առաջարկ է ներկայացրել Ամերիկայի Հայ Ավետարանչական ընկերակցությունը, ի դեմս Հայաստանի իր մասնաճյուղի (այսուհետ՝ Ընկերակցություն): Ընկերակցության կողմից առաջարկվել է Վարդենիսում կառուցել կրթահամալիր, որն իր մեջ կներառի 300 տեղ հզորությամբ դպրոց, 150 տեղ հզորությամբ նախադպրոցական հաստատություն և 60 տեղ հզորությամբ երեխաների համայնքահեն ցերեկային կենտրոն: Հաշվի առնելով համայնքում դպրոցահասակ երեխաների թվաքանակը՝ ՀՀ կրթության, գիտության, մշակույթի և սպորտի նախարարությունն առաջարկել է, որ կրթահամալիրի դպրոցի մասնաշենքը կառուցվի 700 տեղ հզորությամբ՝ միաժամանակ ստանձնելով առաջացող գումարային տարբերության ֆինանսավորումը՝ որոշակի վերապահումներով: Այպիսով, ՀՀ կառավարությունը, ի դեմս ՀՀ ԿԳՄՍ նախարարության, Ընկերակցության հետ կկնքի նվիրաբերության պայմանագիր և կնվիրաբերի Ընկերակցությանը լրացուցիչ 400 աշակերտի համար համապատասխան շենքային ենթակառուցվածքների ստեղծման և հետագա պահպանման համար անհրաժեշտ գումարը: Ընդ որում, Հայաստանի Հանրապետության պետական բյուջեից նվիրաբերվում է միայն կրթահամալիրի դպրոցական մասնաշենքի կառուցման կապալային աշխատանքների փաստացի արժեքի 57,1 տոկոսի չափով գումարը (700 տեղ հզորությամբ հանրակրթական դպրոցի 400 տեղին համապատասխան համամասնությամբ), բայց ոչ ավելի քան համադրվող օբյեկտների[footnoteRef:1]՝ Հայաստանի Հանրապետության պետական բյուջեի միջոցների հաշվին համանման դպրոցների կառուցման տեղակապված արժեքների միջինացված արժեքը 1 աշակերտի համար՝ բազմապատկած 400-ով, որը հավասար է 1,670,000,000.0 ՀՀ դրամի:  [1:  Համադրվող օբյեկտներն ընտրվել են այնպես, որ առավելագույն հնարավոր չափով համընկնի հզորությունը, տեղակայման ռելիեֆը և ապաստարանի առկայությունը:] 

Հայաստանի Հանրապետության պետական բյուջեից նվիրաբերվելու է նաև կրթահամալիրի հանրակրթական դպրոցում սովորող աշակերտների թվից 300-ը գերազանցող յուրաքանչյուր աշակերտի, բայց ոչ ավելի քան 400 աշակերտի կրթության ծախսի չափով գումարը։ Նվիրաբերվող գումարի չափը որոշվում է Հայաստանի Հանրապետության կառավարության որոշմամբ սահմանված պետական հանրակրթական ուսումնական հաստատությունների` պետական բյուջեի միջոցներից ֆինանսավորման կարգին համապատասխան իրականացված հաշվարկով և տարեկան նվիրաբերության առավելագույն չափը կազմում է 101,700,000.0 ՀՀ դրամ:
Մնացած բոլոր ծախսերը՝ թե՛ կապիտալ (ներառյալ՝ գույքով ապահովումը) և թե՛ ընթացիկ հոգալու է Ընկերակցությունը: Ընկերակցության ներդրումը նախնական հաշվարկներով կազմելու է 4,775,000,000.0 ՀՀ դրամ՝ կրթահամալիրի կառուցման և գույքո ապահովման համար և տարեկան 157,680,000.0 ՀՀ դրամ՝ կրթահամալիրի պահպանման համար:
Ծրագիրը նախատեսվում է իրականցնել 2026-2029թթ-ին, ներկայումս արդեն իսկ ընթանում է կրթահամալիրի նախագծման փուլը, որը նույնպես ֆինանսավորվում է Ընկերակցության սեփական միջոցներից: 
Միաժամանակ, Նախագծով սահմանվում են որոշակի սահմանափակումեր գույքի հետագա օտարման և գրավադրման հետ կապված, գնումների գործընթացի կազմակերպման հետ կապված և այլօն: Առավել մանրամասն պայմանները կֆիքսվեն կնքվելիք նվիրաբերության պայմանագրում:
[bookmark: 220825_101]Այսպիսով, սույն Նախագծով նախատեսվում է հաստատել Ամերիկայի Հայ Ավետարանչական ընկերակցության Հայաստանի մասնաճյուղի հետ համատեղ ՀՀ Գեղարքունիքի մարզի Վարդենիս համայնքում կրթահամալիրի կառուցման և հետագա պահպանման ծրագիրը՝ սահմանելով նաև դրա իրագործման մեխանիզմը, փուլերը, ֆինանսավորման սկզբունքները և կողմնորոշիչ արժեքները: Նախագծի համար հիմք է հանդիսացել 2026 թվականի մայիսի 6-ին ԱԺ կողմից ընդունված «Հանրակրթության մասին» օրենքում փոփոխություններ և լրացում կատարելու մասին» ՀՕ-194-Ն օրենքը, որով, ի թիվս այլ փոփոխությունների և լրացումների, հանրակրթության բնագավառում ՀՀ կառավարությանը վերապահվել է նաև մասնավոր հատվածի հետ համատեղ ծրագրերը հաստատելու իրավասությունը: Հարկ է նաև նշել, որ ծրագիրը չի դասվում ՊՄԳ ծրագրերի շարքին: Մասնավորապես, ՀՀ կառավարության  28․07․2022թ․ N 1183-Ն որոշմամբ հաստատված ընթացակարգի 162-րդ կետի համաձայն՝ մասնավոր նախաձեռնությամբ ՊՄԳ ծրագրեր կարող են իրականացվել առողջապահության, ջրային տնտեսության և կոշտ թափոնների հավաքման, մշակման և հեռացման ոլորտներում։ Հաշվի առնելով, որ այս ծրագիրը մասնավոր նախաձեռնություն է և որ այն դուրս է կառավարության որոշմամբ սահմանված ոլորտներից՝ հետևաբար այն չի կարգավորվում ՊՄԳ օրենսդրությամբ և ընթացակարգերով:
Կարգավորման նպատակը և բնույթը.
Նախագծի ընդունմամբ ակնկալվում է ապահովել ՀՀ Գեղարքունիքի մարզի Վարդենիս համայնքում կրթահամալիրի կառուցման և հետագա պահպանման ծրագրի պատշաճ կատարումը:

Նախագծի մշակման գործընթացում ներգրավված ինստիտուտները և անձինք.
ՀՀ կրթության, գիտության, մշակույթի և սպորտի նախարարության մասնագետները: 
Իրավական ակտի կիրարկման դեպքում ակնկալվող արդյունքը. 
Որոշման ընդունման արդյունքում կապահովվի ՀՀ Գեղարքունիքի մարզի Վարդենիս համայնքում 910 տեղ հզորությամբ կրթահամալիրի (հանրակրթական դպրոցի մասնաշենք՝ 700 տեղ հզորությամբ, նախադպրոցական մասնաշենք՝ 150 տեղ հզորությամբ (100 տեղ մանկապարտեզ և 50 տեղ նախակրթարան) և երեխաների համայնքահեն ցերեկային կենտրոն՝ 60 տեղ հզորությամբ) ստեղծումը:
Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.
[bookmark: _GoBack]«Հայաստանի Հանրապետության Գեղարքունիքի մարզի Վարդենիս համայնքում կրթահամալիրի կառուցման և հետագա պահպանման համար մասնավոր հատվածի հետ համատեղ ծրագիրը հաստատելու և ծրագրի շրջանակներում գնման գործընթացի կազմակերպման առանձնահատկությունները սահմանելու մասին» Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի առաջանում: Հայաստանի Հանրապետության պետական բյուջեից ծախսերը կատարվելու են 1236 ծրագրի չափաքանակի շրջանակներում:

Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագիծը բխում է ՀՀ կառավարության 18.11.2021թ. N 1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի.
· 3-րդ կետի 3.6-րդ ենթակետից՝ «Ցանկում ընդգրկված մանկապարտեզներում շինարարական աշխատանքների իրականացում»,
· 8-րդ կետից՝ «կառուցել, հիմնանորոգել և վերանորոգել առնվազն 300 հանրակրթական ուսումնական հաստատություններ...»։

Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:

Այլ տեղեկություններ.
Չկան:



